A magyar származású milliárdos, Soros György ismét kritizálta a Facebookot. A közösségi oldal szerinte összejátszik a republikánus elnökkel.

Aggódik a 2020-as amerikai elnökválasztás miatt Soros György, aki úgy véli, nagy esély van rá, hogy újra Donald Trump lesz az USA első számú vezetője, mert a Facebook szerinte hozzásegíti majd a republikánus párti politikust a győzelemhez – írta a Politico.

A davosi Világgazdasági Fórumon felszólaló Soros szerint a Facebook és Trump kölcsönösen kisegítik egymást: a közösségi oldal az elnök újraválasztását igyekszik elérni, amiért Trump védelmet nyújt Mark Zuckerberg terebélyes birodalmának.

A magyar származású üzletember szavaira a Facebook egyik szóvivője úgy reagált: mindez, amit Soros vizionál, nem igaz.

Soros György nem először kritizálja a legnagyobb közösségi oldalt. 2018-ban, szintén a davosi fórumon felszólalva azt mondta, a Facebook fenyegetést jelent a társadalomra és a demokráciára, valamint közreműködik a hazugságok terjesztésében.

Soros mostani beszédében Hszi Csin-ping kínai elnökre is kitért, akit nemes egyszerűséggel diktátornak nevezett, míg a klímavédő fiatalt, Greta Thunberget dicsérte eddigi munkájáért.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.